# VEDTEKTER FOR GCE Ocean Technology SA

1. **Sammenslutningsform og foretaksnavn**

Sammenslutningen er et samvirkeforetak med foretaksnavn GCE Ocean Technology SA. Medlemmene hefter ikke overfor kreditorene for foretakets forpliktelser.

# Forretningssted

Forretningskontoret er i Bergen kommune.

# Virksomhet og formål

Foretaket har til formål å fremme medlemmenes interesser gjennom å forsterke innovasjonsaktiviteten, høyne det internasjonale engasjementet og øke kapasitet, konkurransekraft og verdiskapning hos de ulike aktørene i klyngen og i klyngen som helhet. Samvirket har et ikke-økonomisk formål.

Sentrale aktiviteter og tjenester i foretaket er å:

* + etablere møteplasser for medlemmene i egen regi og i samarbeid med andre organisasjoner
  + initiere samarbeidsprosjekter i klyngen som bidrar til forskning, innovasjon, kompetanseutvikling og internasjonal forretningsutvikling
  + gjennomføre aktiviteter som fremmer medlemmenes muligheter for internasjonale prosjekter, leveranser og etableringer
  + bidra til nyetablering innen klyngens kjernevirksomhet
  + stimulere til økt samhandling og erfaringsoverføring i klyngen

Medlemmenes interesser som nevnt ovenfor kan også fremmes gjennom deres deltakelse i et selskap som foretaket eier alene eller sammen med andre foretak.

# Medlemmer og medlemskap

Som medlemmer av foretaket opptas bedrifter, organisasjoner, kompetanse- og utdanningsinstitusjoner og regionale utviklingsaktører som støtter opp om foretakets formål.

Hver av Partene kan si opp Avtalen med virkning for påfølgende kalenderår i Avtaleperioden. Gyldig oppsigelse gis skriftlig innen forfall av faktura.

Et medlem kan ved skriftlig påbud utelukkes fra samvirkeforetaket når medlemmet har krenket foretaket ved vesentlig mislighold eller når tungtveiende grunner ellers tilsier utelukking.

Utelukking skal også kunne skje dersom et medlem motarbeider formålet eller skader foreningens omdømme. Medlemmer som unnlater å betale kontingent kan også utelukkes.

Beslutning om utelukking treffes av styret. Den som er utelukket, kan bringe saken inn for årsmøtet, som kan endre styrets beslutning. Saken må bringes inn for det første årsmøtet som avholdes etter at styret har truffet sin beslutning.

# Anvendelse av årsoverskudd

Beslutning om anvendelse av årsoverskuddet treffes av årsmøtet etter forslag fra styret. Årsoverskuddet kan bare anvendes til godskrivning av foretakets egenkapital.

# Styret og daglig leder

* 1. Styret

Foretaket skal ha et styre på 3 - 8 medlemmer. I tillegg kan det velges inntil 3 varamedlemmer. Styret bør som minimum bestå av:

* + - 1 representant fra forsknings- og utdanningsinstitusjonene
    - 2-3 styremedlemmer fra industrielle partnere
    - Inntil én representant fra en strategisk viktig samarbeidspartner
    - 1-2 representant fra SMB bedriftene
    - 1 representant fra kommunale/fylkeskommunale institusjoner GCE programstyret skal ha rett til en observatør i styret.
  1. Daglig leder

Foretaket skal ha daglig leder. Daglig leder ansettes av styret.

* 1. Valg av styremedlemmer

Medlemmene av styret og varamedlemmene velges av årsmøtet.

* 1. Styremedlemmers tjenestetid

Styremedlemmer velges for 2 år av gangen. Varamedlemmer velges for 1 år. Styrets leder velges for 1 år av gangen men er som medlem av styret valgt for 2 år. Styrets leder, styremedlemmer og varamedlemmer kan gjenvelges. Ved suppleringsvalg kan kortere tjenestetid fastsettes.

Dersom styrets leder trer ut i løpet av sin periode, konstituerer styret seg med ny leder for resterende periode. Dersom leder ikke møter i det enkelte styremøte, utpeker styret en stedfortreder for møtet.

* 1. Når kan styret treffe beslutning

Styret er beslutningsdyktig når minst halvparten av dets medlemmer er til stede. Styrevedtak fattes ved flertallsbeslutning. Varamedlemmer har ikke stemmerett dersom de ikke møter for faste styremedlemmer. Ved stemmelikhet gjelder det som styrelederen, eller stedfortreder utpekt av styret, har stemt for.

Daglig leder har rett og plikt til å delta i styrets behandling av saker og til å uttale seg, med mindre annet er bestemt av styret i den enkelte sak.

# Årsmøte

* 1. Årsmøte

Gjennom årsmøtet utøver medlemmene den øverste myndighet i foretaket.

* 1. Medlemmenes møterett

Medlemmene har rett til å møte i årsmøtet. Et medlem kan møte ved fullmektig etter eget valg.

* 1. Stemmerett

Hvert medlem har en stemme i årsmøtet.

* 1. Ordinært årsmøte

Ordinært årsmøte holdes hvert år innen utgangen av juni måned og innkalles av styret med minst 14 dagers varsel til medlemmene. Innkallingen skal inneholde saksliste for årsmøte og forslag til saker som ønskes behandlet av styret eller av medlemmene.

På det ordinære årsmøtet skal følgende saker behandles og avgjøres:

* + 1. Godkjenning av innkalling og saksliste
    2. Valg av møteleder
    3. Valg av to representanter til å signere årsmøteprotokollen
    4. Godkjenning av årsregnskapet og årsberetningen, herunder disponering av årsoverskudd
    5. Budsjett og kontingent for inneværende år;
    6. Saker som styret eller medlemmer ønsker behandlet;
    7. Valg av
       1. styrets leder
       2. styremedlemmer og varamedlemmer
       3. valgkomité
    8. Andre saker som etter loven eller vedtektene hører under årsmøtet.

Årsregnskapet, årsberetningen og revisjonsberetningen skal senest én uke før årsmøtet sendes til hvert medlem med kjent adresse.

* 1. Ekstraordinært årsmøte

Ekstraordinært årsmøte holdes etter styrets beslutning eller når revisor eller minst en tidel av medlemmene skriftlig krever det for å få behandlet et bestemt angitt emne. Styret skal sørge for at årsmøtet holdes innen en måned etter at kravet er fremsatt.

* 1. Rett til å ta opp saker på årsmøtet

Et medlem har rett til å få tatt opp saker på årsmøtet. Eventuelle saker må meldes skriftlig til styret i så god tid at det kan tas med i innkallingen. Har innkallingen allerede funnet sted, skal det sendes ut ny innkalling dersom det er minst to uker igjen til årsmøtet skal holdes.

* 1. Alminnelig flertallskrav

En beslutning av årsmøtet krever flertall av de avgitte stemmer, om ikke noe annet er bestemt i vedtektene. Står stemmetallet likt, gjelder det som møtelederen slutter seg til, også om møtelederen ikke har stemmerett. Blanke stemmer likestilles med ikke avgitte stemmer.

Ved valg eller ansettelse anses den eller de valgt som får flest stemmer. Årsmøtet kan på forhånd bestemme at det skal holdes ny avstemning dersom ingen får flertall av de avgitte stemmer. Står stemmetallet likt, treffes avgjørelsen ved loddtrekning.

* 1. Vedtektsendring

Beslutning om å endre vedtektene treffes av årsmøtet. Beslutningen krever tilslutning fra minst to tredeler av de avgitte stemmene.

Følgende vedtektsendringer krever likevel tilslutning fra minst fire femdeler av de avgitte stemmene:

* + 1. vesentlige endringer av foretakets formålsbestemmelse,
    2. mer tyngende heftelsesregler for medlemmene,
    3. innføring av omsetningsplikt med foretaket eller vesentlig skjerpelse av slik plikt, eller
    4. begrensninger i retten til å tre ut,

Gjennomføres vedtektsendringer som nevnt i det foregående ledd, kan medlemmer som har stemt imot, kreve å tre ut av foretaket etter reglene i samvirkeloven § 24, første ledd. Begjæring om uttreden må fremsettes senest én måned etter vedtaket.

# 8. Fordeling av nettoformuen ved oppløsning av foretaket

Disponering over gjenværende midler kan ikke finne sted før samvirkeforetakets forpliktelser er dekket. Slike utbetalinger kan likevel foretas dersom det bare gjenstår usikre eller omtvistede forpliktelser, og det avsettes tilstrekkelig beløp til dekning av dem. Med mindre annet er avtalt, skal beløpet settes inn på felleskonto for foretaket og den kreditor det gjelder, slik at uttak ikke kan skje uten begge parters skriftlige samtykke eller endelig dom.

Ved oppløsning av foretaket skal styret fremsette en prioritert liste over fordeling av gjenstående midler for Årsmøtet til beslutning.

Midlene kan ikke utbetales til et medlem Dersom det ved samvirkets oppløsning skulle foreligge formue, skal årsmøtet treffe beslutning om anvendelse til andre samvirkeforetak, institusjoner eller til tiltak som samsvarer med samvirkeforetakets formål.

|  |  |  |
| --- | --- | --- |
| **Endringer** |  |  |
| **Dato** | Aktivitet | Endring |
| 16/4-15 | Generalforsamling (Årsmøte) 2015 | Endring i punkt 6.1. Styret: Følgende punkter i styrets sammensetning endres fra:   * 1 representant fra oljeselskapene * 1 representant fra større leverandørbedrifter   Endres til:   * 2-3 styremedlemmer fra industrielle partnere * Inntil en representant fra en strategisk viktig samarbeidspartner |
| **14/10-15** | Ekstraordinær Generalforsamling (Ekstraordinært Årsmøte) 2015 | Endring i punkt 1, Sammenslutningsform og foretaksnavn:  Foretaksnavn endres fra Norwegian Centre of Expertise Subsea SA til **GCE Subsea SA** |
| **31/10-16** | Ekstraordinært Årsmøte 2016 | Endring i punkt 4. Om Medlemmer og medlemskap endres fra:   * Det enkelte medlem kan melde seg ut med en frist på to måneder regnet fra den dag skriftlig utmelding kom frem til foretaket.   Endres til:   * Hver av Partene kan si opp Avtalen med virkning for påfølgende kalenderår i Avtaleperioden. Gyldig oppsigelse gis skriftlig innen forfall av faktura. |
| **18.04.17** | Ordinært Årsmøte 2017 | Endring i punkt 3 om Virksomhet og Formål endres fra:   * Foretaket har til formål å fremme medlemmenes økonomiske interesser gjennom å forsterke innovasjonsaktiviteten, høyne det internasjonale engasjementet og øke kapasitet, konkurransekraft og verdiskapning hos de ulike aktørene i klyngen og i klyngen som helhet. Samvirket har et ikke-økonomisk formål.   Endres til:  Foretaket har til formål å fremme medlemmenes interesser gjennom å forsterke innovasjonsaktiviteten, høyne det internasjonale engasjementet og øke kapasitet, konkurransekraft og verdiskapning hos de ulike aktørene i klyngen og i klyngen som helhet. Samvirket har et ikke-økonomisk formål. |
| **04.04.19** | Ordinært Årsmøte 2019 | Punkt 1: Endring i foretakets navn. Navn endres fra GCE Subsea SA til GCE Ocean Technology SA  Punkt 2: Endring under 7.4 fra “generalforsamling” til riktig betegnelse for et samvirke som er “årsmøte”. |